CELEX: 32010R1053
Language: et
Date: 2010-11-18 00:00:00
Title: Komisjoni määrus (EL) nr 1053/2010, 18. november 2010 , millega muudetakse määrust (EÜ) nr 494/98 seoses haldussanktsioonidega, mida kohaldatakse juhul, kui looma identifitseerimist ei tõendata  EMPs kohaldatav tekst

19.11.2010   
            
            
               ET
            
            
               Euroopa Liidu Teataja
            
            
               L 303/1
            
         KOMISJONI MÄÄRUS (EL) nr 1053/2010,
   18. november 2010,
   millega muudetakse määrust (EÜ) nr 494/98 seoses haldussanktsioonidega, mida kohaldatakse juhul, kui looma identifitseerimist ei tõendata
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta, (1) eriti selle artikli 10 punkti e,
   ning arvestades järgmist:
   
               (1)
            
            
               Komisjoni 27. veebruari 1998. aasta määrus (EÜ) nr 494/98 (milles sätestatakse nõukogu määruse (EÜ) nr 820/97 üksikasjalikud rakenduseeskirjad minimaalsete haldussanktsioonide kohaldamise kohta veiste identifitseerimise ja registreerimise süsteemi raames) (2) võeti vastu nõukogu 21. aprilli 1997. aasta määruse (EÜ) nr 820/97 (veiste identifitseerimise ja registreerimise süsteemi loomise ning veiseliha ja veiselihatoodete märgistamise kohta) (3) artikli 10 punkti e alusel. Kõnealune määrus on tunnistatud kehtetuks ja asendatud määrusega (EÜ) nr 1760/2000.
            
         
               (2)
            
            
               Määruse (EÜ) nr 494/98 artikli 1 lõikega 2 on ette nähtud, et kui loomapidaja ei suuda kahe tööpäeva jooksul looma identifitseerimist tõendada, hävitatakse loom viivitamata veterinaarasutuste järelevalve all ja ilma pädeva asutuse hüvituseta.
            
         
               (3)
            
            
               Euroopa Parlamendi ja nõukogu 29. aprilli 2004. aasta määruses (EÜ) nr 854/2004 (millega sätestatakse erieeskirjad inimtoiduks ettenähtud loomsete saaduste ametliku kontrolli korraldamise kohta) (4) on kehtestatud erieeskirjad inimtoiduks ettenähtud loomsete saaduste ametlikuks kontrollimiseks.
            
         
               (4)
            
            
               Kõnealuse määruse kohaselt peab riiklik veterinaararst tõendama, et loomad ei ole tapetud ilma, et tapamaja käitajale ei oleks esitatud toiduahelat käsitlevat kontrollitud asjakohast teavet.
            
         
               (5)
            
            
               Lisaks on määrusega (EÜ) nr 854/2004 ette nähtud, et riiklik veterinaararst võib siiski lubada loomi tappa tapamajas juhul, kui toiduahelat käsitlev asjakohane teave ei ole kättesaadav. Sel juhul tuleb kogu toiduahelat käsitlev asjakohane teave esitada siiski enne rümba inimtoiduks heakskiitmist. Kuni lõpliku otsuse tegemiseni tuleb säilitada selliseid rümpasid ja rupsi muust lihast eraldi.
            
         
               (6)
            
            
               Määrusega (EÜ) nr 854/2004 on samuti ette nähtud, et kui toiduahelat käsitlev asjakohane teave ei ole kättesaadav 24 tunni jooksul alates looma saabumisest tapamajja, tunnistatakse kogu loomaliha inimtoiduks kõlbmatuks. Kui looma ei ole veel tapetud, tapetakse see teistest loomadest eraldi.
            
         
               (7)
            
            
               Identifitseerimata loomadest inimeste tervisele tulenevat ohtu on määruse (EÜ) nr 854/2004 sätetega vähendatud. Loomade hävitamisel on määruse (EÜ) nr 494/98 raamistikus peamiselt hoiatav mõju, mis soodustab loomade identifitseerimist muudel eesmärkidel kui toiduohutus.
            
         
               (8)
            
            
               Tundmatu päritoluga loomad võivad mõjutada loomade tervislikku seisundit nendes piirkondades, kus tundmatu päritoluga loomi on hoitud.
            
         
               (9)
            
            
               Määruse (EÜ) nr 494/98 kohaldamisel saadud kogemused on näidanud, et range kahepäevane ajaline piirang ei ole piisav identifitseerimata loomade identiteedi nõuetekohaseks hindamiseks. Liikmesriikidel peaks olema piisav halduslik kaalutlusõigus, et olukorda riskianalüüsi põhjal hinnata ja kohaldada proportsionaalseid sanktsioone.
            
         
               (10)
            
            
               Seepärast tuleks määrust (EÜ) nr 494/98 vastavalt muuta.
            
         
               (11)
            
            
               Põllumajandusfondide komitee korralduskomitee ei ole oma eesistuja poolt kindlaksmääratud ajavahemiku jooksul arvamust avaldanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 494/98 artikli 1 lõige 2 asendatakse järgmisega:
   
      „2.   Juhul kui loomapidaja ei suuda looma identifitseerimist ja jälgitavust tõendada, tellib pädev asutus vajaduse korral looma tervise ja toiduohutuse riskide hinnangu alusel looma hävitamise ilma hüvituseta.”
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. november 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 204, 11.8.2000, lk 1.
   
      (2)  EÜT L 60, 28.2.1998, lk 78.
   
      (3)  EÜT L 117, 7.5.1997, lk 1.
   
      (4)  ELT L 139, 30.4.2004, lk 206.